I den lille nordjyske by Amtoft har der i weekenden været kapsejlads. Det har kun været muligt at arrangere så stort et stævne, fordi byen er gået sammen, og borgerne hjælper til. De frivillige hjælper med alt fra at sælge pølser til at holde styr på resultaterne. Flere har også sejlere boende hjemme hos sig eller har lånt deres campingvogn ud, for der er hverken hotel eller vandrehjem i byen. Det er sjette år i træk, at der bliver holdt kapsejlads i byen, og i år var der hele 32 H-både med til stævnet. For tredjegang er stævnet i Amtoft et VM-udtagelsesstævne, og sejlere fra hele landet var mødt op for at konkurrere. En af dem var den femdobbelte verdensmester i H-båd Claus Høj Jensen. - Det er skønt. Vi er rigtig glade for at komme herud og sejle. Der er en stor opbakning, og de lokale gør et kæmpe stykke arbejde. Det en stor glæde at komme og sejle, når folk brænder for det, siger Claus Høj Jensen. Verdensmesteren endte med at løbe med sejren til weekendens kapsejlads. Næste år bliver der holdt Danmarksmesterskab i Amtoft, og flere af de frivillige er allerede klar på at give en hånd med til den tid.

Referat:
For sjette år i træk har der denne weekend været kapsejlads i Amtoft. Hele byen står sammen om at få arrangementet stablet på benene, og det er ikke muligt for den lille by, at holde så stort et arrangement uden alle de frivillige.